O nombre vernaclo «abetoch» pareix que ye exclusivo d'a Chacetania, decumentable seguntes R. Vidaller en as localidatz d'Echo, Chasa y Aragüés de lo Puerto. En a vecina val d'Ansó se i conoix tamién a forma femenina «abetocha», que coexiste con betocha y bitocha. A forma «albar» que ye como se siente decir en a més gran parte de puestos per l'Alto Aragón oriental no fa referencia exclusiva a las especies Betula, sino que s'aplica a totz os árbols (encluitos barrazeras, albernices, tremoletas, poplos, ecetra) que manifiestan qualques caracteristicas fisicas en común, como de tener a crosta blanca (en latín, «alba») u de creixer en puestos humidos.